На основу члана 32. у вези са чланом 66. Закона о локалној самоуправи (''Службени гласник Републике Србије'' број 129/07 и 83/14), члана 37. Статута Града Ниша (''Службени лист Града Ниша'' број 88/08),

Скупштина Града Ниша, на седници од \_\_\_\_\_\_\_, доноси

**О Д Л У К У**

**О ПРЕСТАНКУ РАДА ФОНДА ЗА РАЗВОЈ И САМОФИНАНСИРАЊЕ**

**ЗАЈЕДНИЧКИХ ПОТРЕБА ГРАЂАНА**

**Члан 1.**

Фонд за развој и самофинансирање заједничких потреба грађана (у даљем тексту Фонд), са седиштем у Нишу, улица Генерала Транијеа 10, основан Одлуком Скупштине Града Ниша (''Службени лист Града Ниша'' број 19/97, 70/03, 48/11), престаје са радом 30.12.2015.године.

**Члан 2.**

Овлашћује се Градоначелник Града Ниша да у року од три дана од дана ступања на снагу ове одлуке, образује комисију за попис средстава, потраживања, документације и обавеза Фонда.

Комисија је дужна да до 30.12.2015.године, Градоначелнику Града Ниша поднесе извештај са предлогом распоређивања евентуално преосталих средстава, потраживања и обавеза које су проистекле из пословања Фонда.

На предлог Комисије, Градоначелник ће донети одлуку из става 2. овог члана и одредити Управу у којој ће се чувати документација и архива Фонда.

**Члан 3.**

Радни статус запослених у Фонду престаје у складу са законом.

**Члан 4.**

Овлашћује се Градоначелник Града Ниша да предузме све неопходне радње пред надлежним органима за гашење Фонда.

**Члан 5.**

Ова одлука ступа на снагу наредног дана од дана објављивања у ''Службеном листу Града Ниша''.

Број: \_\_\_\_\_\_\_\_\_\_\_

У Нишу, \_\_\_\_\_\_\_\_2015. године.

**СКУПШТИНА ГРАДА НИША**

**ПРЕДСЕДНИК**

Проф. др Миле Илић

**Образложење**

Фонд за развој и самофинансирање заједничких потреба грађана основан је Одлуком Скупштине Града Ниша (''Службени лист Града Ниша'' бр. 19/97, 70/03, 48/11) ради стварања услова и обезбеђење средстава за развој и остваривање заједничких интереса и потреба грађана са подручја месних канцеларија и насељених места на територији града Ниша.

Чланом 2. тачка 8. Закона о буџетском систему (''Службени гласник РС'', бр. 54/09,73/10,101/10,93/12,62/13,63/13-испр. 108/13 и 142/14) прописано је да се у индиректне буџетске кориснике убрајају: правосудни органи, буџетски фондови, месне заједнице, јавна предузећа, фондови и дирекције основани од стране локалне власти који се финансирају из јавних прихода чија је намена утврђена посебним законом, установе основане од стране Републике Србије, односно локалне власти, над којима оснивач преко директних корисника буџетских средстава, врши законом утврђена права у погледу управљања и финансирања. Имајући у виду да посебним законом није утврђена намена Фонда за развој и самофинансирање заједничких потреба грађана, став Министарства финансија је да се из буџета Града Ниша не могу финансирати плате запослених у истом Фонду.

Како правни статус Фонда није усклађен са одредбама позитивно правних прописа, нити постоји могућност позиционирања напред наведених средстава у Одлуци о буџету града Ниша за 2016.годину, доноси се одлука као у диспозитиву.

**УПРАВА ЗА ПОЉОПРИВРЕДУ И РАЗВОЈ СЕЛА**

**НАЧЕЛНИК**

Саша Стоиљковић